b'\n_START_ARTICLE_\nJacob Hintze\n_START_PARAGRAPH_\nJacob Hintze (ogs\xc3\xa5 Jakob; f\xc3\xb8dt 1622 i Bernau bei Berlin; d\xc3\xb8d 1702 i Berlin) var en tysk kirkemusiker og komponist av salmemelodier.\n_START_SECTION_\nLiv og virke\n_START_PARAGRAPH_\nJacob Hintze var s\xc3\xb8nn av Georg Bernau og Catharina R\xc3\xbcckers. Faren var bymusikant i Bernau og s\xc3\xb8nnen fikk musikkutdanning i Berlin og Spandau mellom 1638 og 1643. Etter at svennetida var over tilbrakte han de tradisjonelle vandre\xc3\xa5rene i ulike \xc3\xb8stersj\xc3\xb8byer, og hadde senere korte arbeidsforhold som musiker i Berlin, Spandau, Insterburg og K\xc3\xbcstrin. Fra 1651 virket han i Stettin, og fra 1659 og livet ut var han bymusikant i Berlin._NEWLINE_Mellom 1666 og 1698 gav Hintze ut den 12. til 28. utgaven av den protestantiske salmeboka Praxis pietatis melica (\xc2\xabfromhets\xc3\xb8velser p\xc3\xa5 vers\xc2\xbb), som Johann Cr\xc3\xbcger startet opp i 1640. Hintze f\xc3\xb8yde til egne komposisjoner., den mest kjente salmen er Gib dich zufrieden und sei stille over en tekst av Paul Gerhardt som Johann Sebastian Bach la til grunn for flere koralbearbeidinger._NEWLINE_I 1664 giftet Jacob Hintze seg med Anna Catharina Reuschel, datter av en bokbinder. Sammen fikk de tre barn.'